## Mazón destaca la “responsabilitat, solidaritat, i unió” dels regants de la Comunitat Valenciana per a “reivindicar l’aigua que mereixem”

*** Assenyala que el transvasament Tajo-Segura és un exemple d’ecologisme i sostenibilitat que “continuarem defenent des del diàleg i el rigor” i lamenta les “26 retallades sense justificació tècnica ni hidrològica del Govern”
* Remarca que la Generalitat està invertint 33 milions d’euros en les obres del posttransvasament Xúquer-Vinalopó i realça esta infraestructura com a model de “solidaritat entre valencians i alacantins”
* Subratlla el compromís de la Generalitat per a “ser part activa en la presa de decisions a Europa” per a donar suport a les reivindicacions del sector primari**

**Rojales.**

El president de la Generalitat, Carlos Mazón, ha destacat la “responsabilitat, solidaritat i unió” dels regants de la Comunitat Valenciana per a “reivindicar des del diàleg i el rigor l’aigua que ens mereixem”.

Així s’ha pronunciat en la jornada ‘L’aigua i la seua defensa’ en el marc del 46 aniversari del transvasament Tajo-Segura, a on ha felicitat el president de la Diputació d’Alacant, Toni Pérez, que ha rebut la Insígnia d’Or de la Comunitat de Regants Regs de Llevant Marge Dret.

El cap del Consell ha reiterat el compromís de la Generalitat per “defendre este transvasament” i ha realçat esta infraestructura que és un exemple “d’ecologisme, sostenibilitat i ús racional de l’aigua” que rega 44 milions d’arbres i 70.000 hectàrees d’horta.

Així, Mazón ha lamentat “les 26 retallades del Govern central, sense justificació tècnica ni hidrològica”, al mateix temps que ha afirmat que la Comunitat Valenciana té “autoritat i raons per a reclamar el transvasament amb diàleg i pactes”,

D’esta manera, el president ha posat el transvasament Xúquer-Vinalopó com a “exemple de solidaritat entre regants valencians i alacantins” i és “una mostra que sabem compartir l’aigua amb responsabilitat i demostrar que sí que és viable la cultura dels transvasaments a Espanya”. “Un projecte, -ha recordat- que compta amb 33 milions d’euros d’inversió de la Generalitat per a les obres del posttransvasament ”.

El cap del Consell, també ha fet referència al Tribunal de les Aigües de València i al Jutjat Privatiu d’Aigües d’Orihuela com a “models de la capacitat històrica dels nostres regants de buscar sempre la solució pacífica als problemes de l’aigua”.

A més, Mazón ha recordat que “el 40 % de tota l’aigua que es reutilitza a Espanya es fa a la Comunitat Valenciana, i juntament amb la Regió de Múrcia, representem més del 10 % de l’aigua reutilitzada a Europa”.

Per tot això, el president ha assegurat que “la Comunitat Valenciana compta amb arguments, està fent les coses bé i té la raó moral per a defendre el transvasament Tajo-Segura i l’aigua que mereixen els nostres camps”.

**Defensa dels interessos del sector a Brussel·les**

Durant la seua intervenció, el cap del Consell ha manifestat el ferm suport de la Generalitat per a “ser part activa en la presa de decisions a Europa i lluitar pels nostres drets davant les amenaces dels aranzels”.

Així mateix, ha criticat “la radicalitat de moltes de les mesures del Pacte Verd Europeu” que perjudiquen la competitivitat del sector primari de la Comunitat Valenciana que ha demostrat el seu compromís amb “l’ecologisme, la reutilització de l’aigua, la descarbonització, la sostenibilitat i la busca de solucions des del diàleg i el rigor”.

Fecha: 05/04/2025